Repeat After Me (Interlude). „Repeat After Me (Interlude)“ – kanadalik qoʻshiqchi va qoʻshiqlar muallifi The Weekndning, toʻrtinchi studiyaviy albomi – "After Hours" tarkibiga kiruvchi qoʻshigʻi boʻlib, avstraliyalik musiqachi Kevin Parkerning vokallari ham mavjud. Qoʻshiq The Weeknd, shuningdek, trek ustida prodyuser sifatida ishlagan Oneohtrix Point Never va Kevin Parker tomonidan yozilgan. Qoʻshiq 2020-yil 20-mart kuni albomning boshqa treklari bilan birga taqdim etilgan. Tarixi va kompozitsiyasi. The Weeknd 2020-yil 17-mart kuni "After Hours" albomining treklar roʻyxatini eʼlon qildi va „Repeat After Me (Interlude)“ ushbu roʻyxatda 12-qoʻshiq sifatida koʻrsatilgan edi. Ushbu trek 2020-yil 20-mart kuni, albomning qolgan qismi bilan birga rasman chiqarilgan. Albomning dastlabki oʻn bir trekidan keyin va yakunlovchi ikkita qorongʻu ruhdagi trek (yaʼni, „After Hours“ hamda „Until I Bleed Out“) orasidagi oraliq interlyudiya sifatida joylashtirilgan ushbu qoʻshiq asosan R&B janrida boʻlib, unda trap elementlari ham mavjud. "Pitchfork" nashri „Repeat After Me“ qoʻshigʻi matnini qisqacha „sen uni emas, meni sev“ deb taʼriflaydi. "Rolling Stone" uni „koinot ohanglari bilan toʻyingan, ‘bubble-progʻ uslubidagi klaviaturada chalinuvchi kuchli ballada“ deb tasvirlaydi. Qoʻshiq kirish qismida trekning prodyuserlaridan biri hisoblanadigan avstraliyalik musiqachi Kevin Parker tomonidan kuylangan tushunarsiz, mujmal vokallar eshitiladi. Tanqidiy qabul. Tanqidchilar qoʻshiq chiqishi bilan uning ohangini maqtashdi. "Billboard" „Repeat After Me (Interlude)“ qoʻshigʻini "After Hours" albomidagi eng yaxshi 11-chi qoʻshiq deb baholadi. Nashr „you donʼt love him if you’re thinking of me“ („agar meni oʻylayotgan boʻlsang, demak uni sevmaysan“) kabi misralarni „tweetbop“ jumlalar deb atadi. Yana taʼkidlanishicha, Tesfayening musiqasida baʼzida trap uslubi tayanch boʻlib koʻrinishi mumkin, biroq yengil va eksperimental tovushlar bilan hip-hopga oʻtishi yanada yoqimli qabul qilinadi. Qoʻshiq haqidagi sharhida "Pitchfork" uning soʻzlarini „The Weekndga xos“ – „sen meni sevasan, uni emas“ deya taʼriflagan va Tesfaye vokalining nozikligi va soʻzlari „melanxolik taʼsir“ qoldirishini alohida qayd etgan. Shuningdek, "Pitchfork" Parkerning prodyuserlik ishlarini ham maqtagan va qoʻshiqni „Tame Impala uslubidagi elektron nafis chizgilar bilan toʻla“ deb taʼriflagan. "MTV" „Repeat After Me (Interlude)“ni Parkerning yettinchi eng yaxshi hamkorligi deb atagan, qoʻshiqni „Tame Impala uslubining namunasi“ deb taʼriflab, Tesfayening vokali, instrumental bilan yoqimli tarzda qorishib ketganligini taʼkidlagan. Tijoriy muvaffaqiyat. Albomdagi boshqa qoʻshiqlar bilan birga chiqarilganidan soʻng, „Repeat After Me (Interlude)“ 2020-yil 4-aprel sanasidagi "Billboard" Hot 100 chartida 32-oʻrinni egalladi. Bu oʻsha haftada "After Hours" albomidagi eng past natija koʻrsatgan ikkinchi qoʻshiq boʻldi, undan pastki oʻrinda esa yakunlovchi trek „Until I Bleed Out“ joy olgan.